
30 de juliol de 2025

NOTA DE PREMSA

Un informe del CAC sobre el programa InfoK mostra un tractament centrat en el respecte, la diversitat i la ruptura d’estereotips

· El programa, que s’emet pel SX3, s’organitza en sis grans eixos que transmeten valors clau per al desenvolupament personal i social de l’infant: interès per la cultura i el món de la ciència, i defensa del medi ambient, entre d’altres

· La inclusió s’aplica a les veus dels infants que hi apareixen: el 55,2% són nenes i el 12,9% són persones racialitzades

· Les notícies sobre l’esport professional practicat per dones suposen el 28,7% del total, per sobre del 18% que es registra als mitjans generalistes de la CCMA

· La vicepresidenta del CAC, Laura Pinyol, afirma que és un espai adreçat a la infància que, a més de complir tots els imperatius d’un servei públic, és una demostració d’excel·lència, ambició i pluralitat

El programa InfoK, adreçat a nens i nenes d’entre 8 i 12 anys, mostra un tractament informatiu centrat en el respecte a les persones, l’impuls de la diversitat en un rang ampli de paràmetres i la ruptura d’estereotips. El programa, que s’emet pel canal SX3, també impulsa entre els infants referents amb dones en àmbits molt masculinitzats, com ara l’esport o la ciència i la tecnologia. 
Aquestes són algunes de les conclusions principals de l’informe L’actualitat explicada als infants: una mirada a l’InfoK (gener-juny 2025), elaborat pel Consell de l’Audiovisual de Catalunya i aprovat en el Ple celebrat el 23 de juliol. 
[bookmark: _GoBack]La vicepresidenta del CAC i responsable de l’àmbit d’infància, Laura Pinyol, ha dit: “L’InfoK és la millor expressió de la televisió de qualitat. Un producte adreçat a la infància que, a més de complir tots els imperatius d’un servei públic, és una demostració d’excel·lència, ambició i pluralitat. Una història d’èxit que ens ha d’enorgullir com a societat, sense oblidar el reconeixement al col·lectiu de professionals que el fan possible”.
L’informe s’emmarca en l’activitat ordinària del Consell d’analitzar els programes informatius, per bé que en aquest cas, a més, coincideix amb la funció del regulador de vetllar per la protecció de la infància i l’adolescència davant els continguts emesos pels serveis de comunicació audiovisual.
El programa InfoK s’emet en directe de dilluns a dijous a les 19.30 hores pel canal SX3. Aquest canal és la transformació de l’antic Super3 i està gestionat per la Corporació Catalana de Mitjans Audiovisuals (CCMA). L’estudi del CAC s’ha fet amb una mostra de 88 programes emesos des del gener fins al juny del 2025.
L’InfoK aborda una varietat àmplia de temes per explicar la complexitat del món des d’una perspectiva adaptada al públic infantil, tant en el llenguatge com en el seu enfocament.
Aquesta pluralitat s’organitza entorn de sis grans eixos temàtics que transmeten valors clau per al desenvolupament personal i social de l’infant: des de fomentar l’interès per la cultura i la creativitat (25,6% del temps de notícia) o pel món de la ciència i la tecnologia (7,9%), al respecte per l’ecologia i el medi ambient (15,1%) o l’abordatge polièdric dels valors de la convivència (13,4%), que posen el focus en la diversitat, la igualtat, la pau o la solidaritat.
L’aproximació a l’actualitat es complementa amb altres informacions d’interès més específiques, com ara la promoció de la llengua catalana o l’educació per a la salut, així com amb continguts de caràcter conjuntural, que permeten cobrir esdeveniments puntuals amb una mirada accessible i pedagògica.
El programa interpel·la i connecta amb les nenes i els nens tant a través de la selecció dels temes com de la seva participació activa en moltes de les notícies que s’hi emeten.
Mirada inclusiva
L’adopció d’una perspectiva educativa que reflecteix la diversitat social i promou una mirada inclusiva es fa palesa de manera transversal en gairebé tots els continguts del programa.
Més enllà d’informar, les temàtiques que s’hi tracten fomenten el pensament crític i s’articulen entorn de valors com el respecte, la igualtat de gènere, la diversitat cultural, la consciència mediambiental o el rigor científic.
Aquesta visió es reforça a través de les veus que hi intervenen, amb una representació paritària de gènere, tant entre infants (55,2% de nenes) com entre la resta de perfils (49,6% de dones), així com amb la inclusió de persones racialitzades, ja sigui dins de l’equip de redacció mateix (15,4%) com en la resta d’intervencions (12,9% en el cas d’infants i 14,6% en el de les altres franges d’edat).
El teleinformatiu del canal SX3 contribueix també a construir models de rol variats per a la infància, tot afavorint la ruptura d’estereotips de gènere i l’ampliació de referents.
Aquest enfocament es fa especialment visible en l’atenció que li dedica a l’esport practicat per dones, que representa el 28,7% del temps en les notícies sobre competicions professionals i el 57,9% en les informacions sobre pràctica esportiva escolar, unes xifres que superen els valors habituals dels mitjans generalistes de la CCMA (entorn del 18%). 
Així mateix, la presència de dones científiques i expertes en tecnologia (44,7% del total) contribueix a incentivar vocacions cientificotecnològiques entre les nenes i les noies, i a visibilitzar el seu paper en àmbits tradicionalment masculinitzats.

